# உயர்ந்த மனிதன்


***உயர்ந்த மனிதன்*** (*Uyarndha Manithan*) 1968 ஆம் ஆண்டு வெளிவந்த தமிழ்த் திரைப்படமாகும்.. ஜாவர் சீதாராமன் எழுத கிருஷ்ணன்-பஞ்சு இயக்கினார். இந்தப் படத்தை ஏவிஎம் புரொடகசன்ஸ் சார்பில் ஏ. வி. மெய்யப்பன், எம். சரவணன், எம். குமரன், எம். முருகன் ஆகியோர் தயாரித்தனர். இத்திரைப்படத்தில் சிவாஜி கணேசன், வாணிஸ்ரீ, சௌகார் ஜானகி, சிவகுமார், பாரதி மற்றும் பலரும் நடித்திருந்தனர். இப்படத்திற்கு எம். எஸ். விஸ்வநாதன் இசையமைத்தார். பாடல் வரிகளை வாலி எழுதினார். இந்தப் படம் சிவாஜி கணேசனின் 125வது படமாகும். இது 1966 ஆம் ஆண்டு வெளிவந்த பெங்காலி திரைப்படமான உத்தர புருஷ் என்ற படத்தின் மறுஆக்கம் ஆகும்.  

1968 நவம்பர் 29 அன்று வெளியான உயர்ந்த மனிதன், 125 நாட்களுக்கும் மேலாக திரையரங்குகளில் ஓடி வணிக ரீதியாக வெற்றி பெற்றது. இந்த படம் 16வது தேசிய திரைப்பட விருதுகளில் சிறந்த பின்னணி பாடகிக்கான தேசிய திரைப்பட விருதை பி. சுசீலாவுக்கு "பால் போலவே" பாடலுக்காக பெற்றுத்தது. இது சிறந்த படம் (முதல் பரிசு) மற்றும் சிறந்த இயக்கம் உட்பட நான்கு தமிழ்நாடு அரசு திரைப்பட விருதுகளையும் பெற்றது.  

## கதை
மதுரையைச் சேர்ந்த பணக்கார தொழிலதிபர் சங்கரலிங்கத்தின் மகன் ராஜலிங்கம் "ராஜு". ராஜுவுடன் அவரது ஓட்டுநரும், நண்பருமான சுந்தரம் உள்ளார். கொடைக்கானலில் உள்ள தனது குடும்பத்துக்குச் சொந்தமான தோட்டத்திற்கு சுந்தரம், தனது குடும்ப மருத்துவரான கோபாலுடன் விடுமுறைக்குச் செல்கிறார். அங்கு ராஜு பார்வதி என்ற பெண்ணைக் காதலிக்கிறார். பார்வதியின் தந்தைக்கு மருத்துவ சிகிச்சையை செய்யு செல்லும், ​​கோபால் அவளை சந்திக்கையில், அவள் மீது காதல் கொள்கிறான். ராஜுவின் குடும்பத் தோட்டத்தின் கணக்காளராகவும் இருக்கும் ராஜுவை தன் தந்தை மூலம் அறிந்த பார்வதி, ராஜுவின் உணர்வுகளைப் பரிமாறிக் கொள்கிறாள். ராஜுவின் பொருட்டு, பார்வதி மீதான தனது காதலை ராஜுவிடம் தெரிவிக்க வேண்டாம் என்று கோபால் முடிவு செய்கிறார். கோபாலின் உதவியுடனும், பார்வதியின் தந்தையின் சம்மதத்துடனும் ராஜுவும் பார்வதியும் யாருக்கும் தெரியாமல் திருமணம் செய்து கொள்கின்றனர். ராஜுவின் தந்தை சங்கரலிங்கத்துக்கு தங்கள் திருமணத்தைப் பற்றித் தெரிவிக்காமல் தம்பதியினர் கொடைக்கானலில் ஒன்றாக வாழ்கின்றனர்.  

மூன்று மாதங்கள் கழிந்த நிலையில், பார்வதி கருவுறுகிறாள். தன் மகனின் பாதுகாப்பில் ஏற்பட்ட அச்சத்தினால் சங்கரலிங்கம் கொடைக்கானலுக்கு வருகிறார். அப்போது ராஜுவும் பார்வதியும் திருமணம் செய்து கொண்டுள்ளதை அறிந்து கோபமடைகிறார். பார்வதியையும் அவளுடைய தந்தையையும் உள்ளே வைத்து தோட்டத்திற்கு தீ வைக்குமாறு தன் அடியாட்களுக்கு உத்தரவிடுகிறார். பார்வதியைக் காப்பாற்ற ராஜுவும் கோபாலும் விரைகின்றனர். ஆனால் சங்கரலிங்கத்தின் அடியாட்கள் அவர்களைத் தடுத்துவிடுகின்றனர். அவர்கள் வலுகட்டாயமாக மதுரைக்கு திரும்பி அனுப்பப்படுகின்றனர். பார்வதியும் அவளுடைய தந்தையும் இறந்துவிட்டதாக கூறப்படுகிறது. மதுரைக்குத் திரும்பிய சில மாதங்களுக்குப் பிறகு, ராஜு தன் முறைப் பெண்ணான விமலாவை மணக்க வேண்டிய கட்டாயத்துக்கு உள்ளாகிறார். திருமணத்திற்குப் பிறகு, சங்கரலிங்கம் தனது வணிக விவகாரங்களை ராஜுவிடம் ஒப்படைத்துவிட்டு இறந்துவிடுகிறார். பத்தொன்பது ஆண்டுகள் கடந்துவிடுகிறது. ஒருவருக்கொருவர் பரஸ்பர பாசத்துடன் இருந்தபோதிலும், ராஜுவுக்கும் விமலாவுக்கும் குழந்தைச் செல்வம் இல்லாமல் இருக்கின்றனர். ராஜு பார்வதியை மறக்க முடியமல் தவிக்கிறார்.  

தன் மாமா முருகனுடன் வசிக்கும் பத்தொன்பது வயதான சத்தியமூர்த்தி, தனது நேர்மையான குணத்தால் எந்த வேலையிலும் நீடிக்க முடியவில்லை. கோபாலுடன் பழகுகிறான், அவரது பரிந்துரையின் பேரில் அவன் ராஜுவின் தனிப்பட்ட உதவியாளராக ஆகிறான். சத்தியமூர்த்தி தன் தாயாரை வணங்க தனது வீட்டில் அவன் வைத்துள்ள தாயின் ஒளிப்படத்தைக் காண்பிக்கும் போது, சத்தியமூர்த்தி ராஜு மற்றும் பார்வதியின் மகன் என்பது தெரியவருகிறது. பார்வதி தீயில் இருந்து தப்பி, முருகனால் பராமரிக்கப்பட்டு, சத்தியமூர்த்தியைப் பெற்றெடுகிறாள். குழந்தையின் தந்தை குறித்து சத்தியமூர்த்திக்கும், முருகனுக்கும் தெரிவிக்காமல் சில ஆண்டுகளுக்குப் பிறகு இறந்துவிடுகிறாள். சுந்தரத்தின் மகள் கௌரியின் உதவியுடன் சத்தியமூர்த்தி தனது வாசிப்பு, எழுத்துத் திறன்களை மேம்படுத்திக் கொள்கிறான். இருவரும் காதலிக்கத் தொடங்குகின்றனர். ராஜு அவர்களின் காதலை அறிந்ததும், அவர்களின் திருமணத்துக்கு ஒப்புக்கொள்கிறார். சத்தியமூர்த்தி ராஜுவின் மகன் என்பதை கோபால் அறிந்துகொள்கிறார், ஆனால் அதை ராஜுவிடம் தெரிவிப்பதற்கு முன்பே மாரடைப்பால் இறந்துவிடுகிறார்.  

ராஜுவிடம் சத்தியமூர்த்தி கொண்டுள்ள செல்வாக்கைப் பார்த்து மற்றொரு வேலைக்காரனான ரத்னமும் அவன் மனைவியும் பொறாமைப்படுகின்றனர். அவர்கள் விமலாவின் வைர அட்டிகையை சத்தியமூர்த்தியின் பெட்டியில் மறைத்து வைத்தது, அவனை மாட்டிவைக்க முயற்சிக்கின்றனர். தனது நகையைக் காணாத விமலா, வீட்டில் அதைத் தேடுகிறாள். கொடைக்கானலில் நடந்த ஒரு நிகழ்வில் கலந்து கொண்டு ராஜு, சுந்தரம், கௌரி, சத்தியமூர்த்தி ஆகியோர் திரும்பி வருகையில், ரத்னத்தின் தூண்டுதலின் பேரில் விமலா, சத்தியமூர்த்தியின் பெட்டியில் தேட உத்தரவிடுகிறாள். அதில் அட்டிகை கண்டுபிடிக்கப்படுகிறது. சத்தியமூர்த்தி தான் குற்றமற்றவன் என்று கூறிய போதிலும், ராஜு சத்தியமூர்த்தியை வீட்டை விட்டு வெளியேற்றுகிறார். பின்னர் கௌரி பார்வதியின் ஒளிப்படத்தை ராஜுவிடம் காட்டுகிறாள். சத்தியமூர்த்தி தன் சொந்த மகன் என்பதை அறிந்து ராஜு அதிர்ச்சியடைகிறார். பார்வதி பற்றிய உண்மையை ராஜு விமலாவிடம் கூறுகிறார். அவளும் சத்தியமூர்த்தியை தன் மகனாக ஏற்றுக்கொள்கிறாள். ராஜுவும் விமலாவும் சத்தியமூர்த்தியை மீண்டும் அழைத்து வர விரைகின்றனர். ஆனால், ராஜு தனது ஆலைகளில் ஒன்றில் தீ விபத்து ஏற்பட்டதை அறிகிறார். ராஜுவால் தவறாகக் குற்றம் சாட்டப்பட்டதில் வருந்திய சத்தியமூர்த்தி, எரிந்து கொண்டிருக்கும் ஆலைக்குள் நுழைந்து தற்கொலைக்கு முயற்சிக்கிறான். ராஜு சத்தியமூர்த்தியைக் காப்பாற்றி, அவன் பிறப்பின் உண்மையை அவனுக்கு கூறுகிறார். குடும்பம் ஒன்றுபடுகிறது, சத்தியமூர்த்தி கௌரியை மணக்கிறான்.  

## நடிப்பு
படத்தின் தொடக்கப் பகுதிகளிலிருந்து எடுக்கப்பட்டது:  

## பாடல்கள்
இத்திரைப்படத்திற்கு எம். எஸ். விஸ்வநாதன் இசையமைத்திருந்தார்.  

## விருதுகள்
- 1968 ஆம் ஆண்டிற்கான சிறந்த திரைப்படத்துக்கான தமிழக அரசின் திரைப்பட விருது